Pätkäpaastoa noudatettaessa kaikki kalorit tulisi ajoittua aikaikkunaan, jolloin syödään. Tällöin paaston aikana myös kaikki juomat tulisi olla kalorittomia tai ainakin mahdollisimman vähäkalorisia. Taas kun puhutaan pätkäpaaston noudattamisesta laihdutustarkoituksessa, on pelin henki aavistuksen eri, kuin tavoiteltaessa muita hyötyjä.
Idea poltettaessa rasvaa on olla saamatta liikaa kaloreita vuorokauden aikana. Nyt jos lisäät vaikka kahviin maitoa paaston aikana, saat kyllä muutaman kalorin, mutta sillä ei ole vuorokauden kokonaismäärässä juurikaan merkitystä. Jos taas juot sokerisia mehuja tai limsoja, sillä todennäköisesti on. Vetäisin siis rajan noiden kahden väliin. Maito kahvissa on ok, mutta kaikki muu kaloreita sisältävä juoma ei. Myöskään maitoa ei tulisi juoda janojuomana, vaan ainoastaan pieninä määrinä kahvissa.